সীমান্ত বিরোধী আন্দোলনের সূত্রে শম্পা, শামীমা, সাদাফ, সায়েমা, আমি আর শিক্ষকদের মধ্যে রেহনুমা আহমেদ, আনু মুহাম্মদ, সাঈদ ফেরদৌস, মানস চৌধুরী ও মির্জা তাসলিমা — আমাদের একটা যোগাযোগ তৈরি হয়েছে। ক্যাম্পাসে ফিসফিস ধর্ষনের গুজব শুরু হয়েছে। আমরা সকলে প্রায়ই দুপুরের পরে আলাপ-আলোচনায় বসি। এই প্রথম দিককার সভাগুলো অনেকটা কে কোথায় কি শুনেছি, কি হয়েছে, এসব নিয়ে পরষ্পরকে ওয়াকিবহাল করতাম। এই সভাগুলো আনু স্যার বা রেহনুমা ম্যাডামের অফিসঘরে হত। আমরা ছাত্রীরা সিঙ্গাড়া খেতাম, আর হাত পা নেড়ে আমাদের রাগ প্রকাশ করতাম, গজগজ করতাম। এখন বুঝি, আমাদের ক্ষোভ নিশ্চয়ই আমাদের শিক্ষকদের আশ্বস্ত, আশাবাদী করেছিল।